আমেৰিকাৰ এনাহেইমত চলি থকা বিশ্ব ভাৰোত্তোলন চেম্পিয়নশ্বিপত ভাৰতক প্ৰতিনিধিত্ব কৰি মণিপুৰৰ ভাৰোত্তোলক মীৰাবাই চানুৱে তেওঁৰ শাখাত সোণৰ পদক জিকি সমগ্ৰ ভাৰতকে গৌৰৱিত কৰিলে। কৰ্নম মালেশ্বৰীৰ পিছত বিশ্ব চেম্পিয়নশ্বিপত স্বৰ্ণ জিকা তেৱেঁ হ'ল একমাত্ৰ ভাৰতীয়। প্ৰায় দুই দশক পূৰ্বে কৰ্নম মালেশ্বৰীয়ে ক্ৰমে ১৯৯৪ আৰু ১৯৯৫বিশ্ব চেম্পিয়নশ্বিপত সোণৰ পদক জিকি একেদৰেই ভাৰতক গৌৰৱিত কৰিছিল। আজিৰ মীৰাবাইৰ এই সাফল্যত স্বাভাৱিকতে ভাৰতীয় ক্ৰীড়া জগতত আনন্দৰ জোৱাৰ উঠিছে। আনহাতে অলপতে গুৱাহাটীত বিশ্ব মহিলা যুৱ বক্সিঙত সোণৰ পদক জিকা অংকুশিতা বড়োৰ পিছত আন এগৰাকী উত্তৰ-পূবৰ খেলুৱৈৰ এই সাফল্যই উত্তৰ-পূব বাসীৰ মুখতো হাঁহি বিৰিঙিছে। মীৰাবায়ে স্নেটছত ৮৫ কেজি আৰু ক্লীন এণ্ড জাৰ্কত ১০৯ কেজি- মুঠ ১৯৪ কেজি দাঙি এই সাফল্যত উপনীত হয়। তেওঁ তেওঁৰ শক্তিশালী প্ৰতিদ্বন্দ্বী থাইলেণ্ডৰ Thunya Sukcharoen তকৈ এক কেজি অধিক দাঙি স্বৰ্ণ দখল কৰে। এই জয়েৰে ৰিঅ' অলিম্পিকত বৃহৎ প্ৰতিযোগিতাৰ হিচাপত তেওঁৰ অভিষেক খেলত কৰা দুৰ্বল প্ৰদৰ্শনৰ শুধৰনি কৰিলে বুলি ক'ব পাৰি। অৱশ্যে যোৱা বছৰো তেওঁ দক্ষিণ এছিয়া ক্ৰীড়াতো স্বৰ্ণ জয় কৰিছিল। বহুতে এতিয়া ভাৰতীয়া ক্ৰীড়া ক্ষেত্ৰত ভাৰোত্তোলনৰ শাখাত তেওঁক কৰ্নম মালেশ্বৰীৰ উত্তৰসূৰী বুলি ক'ব বিচাৰে। এই কৃতিত্ব তেওঁৰ অৱশ্যেই প্ৰাপ্য।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
